LIVING for free

Επτά Χρόνια Φαγούρα στην Ελληνοαμερικανική Ένωση
2026-03-10 19:00 - 21:00 (Europe/Athens) | Ελληνοαμερικάνικη Ένωση HAU, Μασσαλίας 22, Αθήνα, Αττική, 10680, Greece
Mε αφορμή τη συμπλήρωση 100 χρόνων φέτος από τη γέννηση της Marilyn Monroe, το HAU Movie Club προβάλλει την κλασική, διαχρονική κωμωδία του 1955 «Επτά Χρόνια Φαγούρα» (The Seven Year Itch). Πρόκειται για μία από τις πιο εμβληματικές ταινίες της χρυσής εποχής του Χόλιγουντ, η οποία αφηγείται με χιούμορ και οξυδέρκεια τις φαντασιώσεις, τις ανασφάλειες και τους πειρασμούς ενός παντρεμένου άντρα που μένει μόνος στην καλοκαιρινή Νέα Υόρκη, μετά τη γνωριμία του με τη νέα του γειτόνισσα.
Στην ταινία πρωταγωνιστεί η Marilyn Monroe, σε μία από τις πιο εμβληματικές εμφανίσεις της καριέρας της, που σημάδεψε την ποπ κουλτούρα και την ιστορία του κινηματογράφου. Η ταινία είναι βασισμένη στο ομώνυμο θεατρικό έργο, που σημείωσε μεγάλη επιτυχία στο Broadway. Με ευφυείς διαλόγους, ελαφριά ειρωνεία και αξέχαστες σκηνές, το «Επτά Χρόνια Φαγούρα» παραμένει μέχρι σήμερα σημείο αναφοράς της ρομαντικής κωμωδίας.
Οργάνωση: Ελληνοαμερικανική Ένωση | Mooviereel
Είσοδος ελεύθερη με σειρά προτεραιότητας
Θέατρο Ελληνοαμερικανικής Ένωσης
Μασσαλίας 22, 10680

Παρουσίαση H κιβωτός της ελληνικής μουσικής στο Ωδείο Αθηνών
2026-03-10 20:00 - 22:00 | Ωδείο Αθηνών, Ρηγίλλης & Βασ.Γεωργίου Β΄ 17, Αθήνα, Αττική, 10674, Greece
H κιβωτός της ελληνικής μουσικής
Εικόνες και ήχοι από τη Συλλογή του Στάθη Αρφάνη
Από τον Απρίλιο του 2023, το μεγαλύτερο και σημαντικότερο ιδιωτικό μουσικό αρχείο στην Ελλάδα, το πολύτιμο Αρχείο του Στάθη Αρφάνη, φυλάσσεται στο Κέντρο Ερευνών και Τεκμηρίωσης του Ωδείου Αθηνών. Το εξαιρετικής σπανιότητας, πλούτου αλλά και έκτασης αυτό υλικό περιλαμβάνει, μεταξύ άλλων, και πλήθος άγνωστων αρχειακών τεκμηρίων σχετικά με την δραστηριότητα Ελλήνων καλλιτεχνών (συνθετών, αρχιμουσικών και κυρίως τραγουδιστών) που πρωταγωνίστησαν στην Ελλάδα αλλά και σε ολόκληρο τον κόσμο, κατά το πρώτο μισό του 20ού αιώνα. Η έκδοση H κιβωτός της ελληνικής μουσικής. Εικόνες και ήχοι από τη Συλλογή του Στάθη Αρφάνη, σε επιμέλεια του Γιάννη Σβώλου, αξιοποιεί ένα μικρό μέρος αυτού του υλικού, και αναδεικνύει ένα άγνωστο, αλλά εξαιρετικά σημαντικό, κεφάλαιο της μουσικής μας Ιστορίας.
Για την έκδοση θα μιλήσουν: Στέλλα Κουρμπανά, Γιάννης Σβώλος, Γιάννης Ευσταθιάδης, Κάτια Καλλιτσουνάκη, Σοφία Κομποτιάτη, Ειρήνη Καράγιαννη
Θα ακουστούν σπάνια ηχητικά αποσπάσματα που περιλαμβάνονται στον συνοδευτικό δίσκο της έκδοσης.
Τρίτη 10 Μαρτίου 2026, Ώρα 20:00
Αίθουσα Άρης Γαρουφαλής
Είσοδος Ελεύθερη

Σινεμά & Ψυχολογία στα Βριλήσσια
2026-03-10 20:00 - 22:00 | Κίνηση Δημοτών Βριλησσίων Δράση, Πάρνηθος 21, Βριλήσσια, Αττική, 15235, Greece
Στην 19η Συνάντηση του Σεμιναρίου «Σινεμά & Ψυχολογία» (Τρίτη 10/3/2026, 8:00μμ) βλέπουμε το «Inside Out 2» (Τα Μυαλά που Κουβαλάς 2» ) το animation της Disney και της Pixar που σκηνοθέτησε η Kelsey Mann. Το φιλμ μας περιγράφει την αναταραχή στον ψυχισμό της Ράιλι, μιας πιτσιρίκας που μόλις έχει μπει στην εφηβεία, με το κέντρο ελέγχου της κατεδαφισμένο ώστε να υπάρξει χώρος για την ανάπτυξη καινούριων συναισθημάτων. Βλέπουμε την ταινία και συζητάμε για αυτά ακριβώς τα συναισθήματα: τη Χαρά, τη Λύπη, το Θυμό, το Φόβο, την Αηδία, την Ανησυχία, τη Ντροπή, τη Ζήλια, την Ανία και το Άγχος τα οποία αρχικά αντιμάχονται μανιασμένα για τον έλεγχο του εγκεφάλου της έφηβης και τελικά μαθαίνουν να συνεργάζονται.
Οι συναντήσεις γίνονται ζωντανά στο στέκι της ΔΡΑΣΗΣ για μια Άλλη Πόλη και διαδικτυακά μέσω της πλατφόρμας zoom στη διεύθυνση: https://us06web.zoom.us/j/86868047020?pwd=[REDACTED]
19η Συνάντηση Σεμιναρίου «Σινεμά & Ψυχολογία», Τρίτη 10 Μαρτίου 2026, 8:00μμ, ζωντανά και διαδικτυακά
Τα Mυαλά που Κουβαλάς 2/Inside Out 2
ΗΠΑ. Animation, 2024. Διάρκεια: 96’. Σκηνοθεσία. Kelsey Mann. Ακούγονται οι φωνές: Amy Poehler, Lewis Black, Phyllis Smith, Maya Hawke, Ayo Edebiri, Kensington Tallman, Tony Hale (Fear), Liza Lapira (Disgust), Paul Walter Hauser, Adèle Exarchopoulos, Lilimar Hernandez.
Το κουμπί συναγερμού «Εφηβεία!» πατιέται από τα πρώτα λεπτά της συνέχειας από τις Disney Pixar της εξαιρετικά επιτυχημένης ταινίας κινουμένων σχεδίων «Inside Out», σηματοδοτώντας μια βουτιά στον εγκέφαλο ενός κοριτσιού που από παιδί γίνεται έφηβη. Τα αγαπημένα συναισθήματα από την ταινία του 2015 επιστρέφουν: Χαρά, Θυμός (με τη φωνή του Lewis Black), Φόβος, Λύπη (Phyllis Smith) και Αηδία. Η εφηβεία φέρνει μια σειρά από νέα συναισθήματα οικεία σε κάθε 13χρονο κορίτσι που σχετίζονται κυρίως με κοινωνικές καταστάσεις: Φθόνος (Ayo Edebiri από την τηλεοπτική σειρά «The Bear»), Ανία (Adèle Exarchopoulos η βραβευμένη με το βραβείο Καννών για την ταινία «Blue Is the Warmest Color», 2013), Αμηχανία (Paul Walter Hauser), και ο αρχηγός, το πιο προβληματικό από τα εφηβικά συναισθήματα το Άγχος (με τη σαγηνευτική φωνή της Maya Hawke).
Το Άγχος ελέγχει και να κατευθύνει τα πάντα. Όπως και στο«Inside Out» η θετική Χαρά (μια εξαιρετική Amy Poehler) είναι κυρίως υπεύθυνη για τη Ράιλι, αλλά το καρτουνίστικο, αθυρόστομο, αρνητικό Άγχος αναλαμβάνει και οδηγεί την κοπέλα σε ένα έδαφος όπου δεν είναι ο εαυτός της. Όταν έρχεται αντιμέτωπη με την επιλογή ανάμεσα σε μια νέα σπουδαιότερη ομάδα χόκεϊ με επιδέξιους και έμπειρους παίκτες και την παλιά της όπου συμμετέχουν ανόητοι συμμαθητές και φίλοι της στους οποίους ήταν μέχρι πρόσφατα αφοσιωμένη, το Άγχος θα την αναγκάσει να επιλέξει την πρώτη, αρνούμενο το δικό της γούστο στη μουσική, τα γλυκά και την καταγωγή της. «Μίσιγκαν, σωστά;» λέει ένα από τα κουλ κορίτσια. «Εμμ, ναι,» απαντά η Ράιλι, παρόλο που είναι από τη Μινεσότα. Η Βαλ (Lilimar Hernandez), είναι το νέο, κουλ, πιο ώριμο κορίτσι, που απομακρύνει την Ράιλι από τις παλιές φίλες της.
Η λειτουργία του εγκεφάλου της Ράιλι είναι όμορφη, διασκεδαστική και ανεξήγητη. Το ίδιο το φιλμ είναι στην πραγματικότητα ένα ταξίδι έρευνας των συναισθημάτων. Το έφηβο κοινό και κάθε γυναίκα, που υπήρξε κορίτσι, θα μαγευτεί, θα ντραπεί και θα αγχωθεί, έστω εκ των υστέρων, για τα λάθη που κάνει η Ράιλι στην είσοδό της στην εφηβεία: εγκαταλείπει παλιούς φίλους, κλέβει από το γραφείο του προπονητή, μιμείται τα κουλ κορίτσια, δοκιμάζει αμήχανα μια ποικιλία ομιλιών και βαδίσματος. Παρόλο τον «τρόμο» που φέρνουν στην οθόνη τα μανιασμένα συναισθήματα αυτής της 13χρονης, η ταινία μένει ανάλαφρη. Αποφεύγει την εξερεύνηση των συγκρούσεων με τους γονείς, τους οποίους η Ράιλι αντιμετωπίζει συνήθως με χυδαία περιφρόνηση όπως και του τραύματος των σωματικών αλλαγών. Η μόνη αλλαγή στο σώμα της Riley είναι ότι φοράει σιδεράκια, τα οποία δεν φαίνεται να ενοχλούν καθόλου την ίδια ή κανέναν άλλο.
Η πρωτοεμφανιζόμενη σκηνοθέτης και συν-σεναριογράφος Kelsey Mann παρουσιάζει μια σκόπιμα διδακτική ιστορία. Όπως τελικά αναγνωρίζει η Χαρά, ένα δίδαγμα είναι ότι τα αρνητικά συναισθήματα, αυτά που καθοδηγούνται και ενορχηστρώνονται από το Άγχος, πρέπει επίσης να έχουν ρόλο στις επιλογές της ηρωίδας. Και ίσως δεν δρουν πάντα αρνητικά. Για παράδειγμα το Άγχος που πατάει πάνω σε μια προηγούμενη αποτυχία της υποχρεώνει ή έστω βοηθά τη Ράιλι να εμφανιστεί νωρίς στο παγοδρόμιο και να εξασκηθεί. Το άλλο δίδαγμα το οποίο δεν τηρείται πάντα με συνέπεια, συνοψίζεται στη συμβουλή της Χαράς προς τη Ράιλι: «να είσαι ο εαυτός σου». Αλλά τι μπορεί σημαίνει το να είναι ο εαυτός της, όταν μπαίνει σε μια νέα φάση της ζωής της, σωματικά και κοινωνικά; Και, δεδομένης της κοινής αντίληψης ότι η προσωπικότητα είναι τουλάχιστον εν μέρει περιστασιακή και ευέλικτη, είναι η εντολή να «είσαι ο εαυτός σου» αυτό που χρειάζεται να ακούσει η Ράιλι;

Ανοιχτό Πανεπιστήμιο Ηλιούπολης
2026-03-11 18:00 - 20:00 | Μουσείο Εθνικής Αντίστασης Ηλιούπολης, Μαρίνου Αντύπα 134, Ηλιούπολη, Αττική, Greece
Ανοιχτό Πανεπιστήμιο Ηλιούπολης 2025
Ο Δήμος Ηλιούπολης βρίσκεται στην ευχάριστη θέση να ενημερώσει τους Δημότες και κατοίκους της πόλης ότι ο σημαντικός Θεσμός του Ανοιχτού Πανεπιστημίου επανέρχεται στην πόλη, πιστός “στο ραντεβού του με τους Δημότες με στόχο τη διά βίου μάθηση“. Η Συμμετοχή στο Ανοιχτό Πανεπιστήμιο είναι εντελώς Δωρεάν και διεξάγεται στα πλαίσια της Διά βίου Μάθησης και της Κοινωνικής Υπευθυνότητας του Δήμου Ηλιούπολης. Μπορεί δε να πραγματοποιηθεί και με εγγραφή στη φόρμα συμμετοχής εδώ.
Πατήστε ΕΔΩ για να δείτε το πλήρες πρόγραμμα
11/3/2026, Ημέρα Τετάρτη, Ώρα 18:00-20:00
Εισηγητής: Ιωακείμ Καρεπίδης, δρ Λαογραφίας, Τμ.Φιλολογίας ΕΚΠΑ
Θέμα: “Σύνθεση γεγονότων της Μικρασιατικής καταστροφής και πώς τα αποτύπωσαν τα οθωμανικά περιοδικά”

Πανεπιστήμιο Ελεύθερης Μάθησης του Δήμου Αγίας Βαρβάρας
2026-03-11 18:00 - 20:00 | Δημοτικό Ωδείο Αγίας Βαρβάρας Μέγαρο Μήτρος Σουλιμιώτης, Σίφνου & Αγίου Γεωργίου, Αγία Βαρβάρα, Αττική, Greece
Πανεπιστήμιο Ελεύθερης Μάθησης του Δήμου Αγίας Βαρβάρας σε συνεργασία με το Πανεπιστήμιο Δυτικής Αττικής (ΠΑ.Δ.Α.). Με το βλέμμα στραμμένο στο μέλλον και στις απαιτήσεις των καιρών, το Πανεπιστήμιο Ελεύθερης Μάθησης του Δήμου Αγίας Βαρβάρας, σε συνεργασία με το Πανεπιστήμιο Δυτικής Αττικής (ΠΑ.Δ.Α.), μετά την επιτυχημένη ολοκλήρωση των δύο κύκλων της προηγούμενης εκπαιδευτικής περιόδου, συνεχίζει δυναμικά την πορεία του, εγκαινιάζοντας τον επόμενο κύκλο διαλέξεων.
Ο νέος κύκλος ο οποίος έχει τίτλο «Διατροφή και Υγεία», προσεγγίζει την υγεία και την ευεξία του ατόμου, μέσα από τις υγιεινές-λειτουργικές διατροφικές επιλογές του, καθώς η διατροφή αποτελεί τον πλέον βασικό πυλώνα καθορισμού της υγείας.
Οι διαλέξεις πραγματοποιούνται από Καθηγητές, Διδάκτορες, Λέκτορες και Ειδικό Διδακτικό Προσωπικό του ΠΑ.Δ.Α., καθώς και από διακεκριμένους εξωτερικούς συνεργάτες, οι οποίοι προσφέρουν ανιδιοτελώς τη γνώση και την εμπειρία τους στους διδασκόμενους.
Πατήστε εδώ για να δείτε το πλήρες πρόγραμμα και οδηγίες εγγραφής
Γ’ ΚΥΚΛΟΣ ΔΙΑΛΕΞΕΩΝ
ΔΙΑΤΡΟΦΗ ΚΑΙ ΥΓΕΙΑ
Επιστημονικός Υπεύθυνος: Ιωάννης Κουμπούρος
Αν. Καθηγητής στο Τμήμα Δημόσιας και Κοινοτικής Υγείας, του ΠΑΔΑ,
Διευθυντής Ερευνητικού Εργαστηρίου Ψηφιακών Καινοτομιών στη Δημόσια Υγεία
Τετάρτη 11/3/2026
6η Διάλεξη : Κίνηση & Ενέργεια: Μυστικά ενός Μαραθωνοδρόμου για όλους
Ομιλητής: Σπύρος Πατσιαλός, Υπ. Διδάκτωρ, Ερευνητικό Εργαστήριο Ψηφιακών Καινοτομιών στη Δημόσια Υγεία, Τμήμα Δημόσιας & Κοινοτικής Υγείας του ΠΑ.Δ.Α.

Athens Open Art στο Ίδρυμα Μιχάλης Κακογιάννης
2026-03-11 18:00 - 22:00 | Ίδρυμα Μιχάλη Κακογιάννη, Πειραιώς 206, Ταύρος, Αττική, 17778, Greece
Athens Open Art στο Ίδρυμα Μιχάλης Κακογιάννης
Έκθεση σύγχρονων εικαστικών έργων με ελεύθερη θεματική
Aπό τη Gallery Art. Number 23
Στο Ίδρυμα Μιχάλης Κακογιάννης από τις 11 έως τις 18 Μαρτίου 2026
Μετά τη μεγάλη επιτυχία των δύο εικαστικών εκθέσεων που διοργάνωσε τον Φεβρουάριο η GalleryArt Number23 στο Ίδρυμα Μιχάλης Κακογιάννης, η νέα ομαδική έκθεση με τίτλο AthensOpenArt αναδεικνύει την πολυμορφία της σύγχρονης εικαστικής δημιουργίας. Χωρίς θεματικούς ή τεχνικούς περιορισμούς, η έκθεση συγκεντρώνει διαφορετικές προσεγγίσεις, υλικά και εικαστικές γλώσσες, συνθέτοντας έναν κοινό χώρο διαλόγου και συνύπαρξης καλλιτεχνών που ασχολούνται με τη ζωγραφική, τη γλυπτική, τη φωτογραφία και το video. Η νέα εικαστική έκθεση εγκαινιάζεται στις 11 Μαρτίου 2026 (18.00-22.00) και συνεχίζεται ως τις 18 Μαρτίου 2026, με το ίδιο ωράριο και με ελεύθερη είσοδο. Μετά το τέλος της, τα έργα θα εκτεθούν σε ειδικά διαμορφωμένη 3D ψηφιακή αίθουσα στην ιστοσελίδα του Ιδρύματος mcf.gr.
Τα τρία event αποσκοπούν στη στήριξη και προβολή της σύγχρονης εικαστικής δημιουργίας και παραγωγής, ενθαρρύνοντας τη συμμετοχή καλλιτεχνών με διαφορετικές αφετηρίες, πρακτικές και αναζητήσεις.
Το Ιδρυμα Μιχάλης Κακογιάννης επιδιώκει μέσα από αυτή τη διαδικασία να δημιουργήσει ένα πλαίσιο ανταλλαγής και διαλόγου, προσφέροντας στο κοινό τη δυνατότητα να προσεγγίσει ένα ευρύ φάσμα εκφραστικών κατευθύνσεων και καλλιτεχνικών θέσεων. Το Ιδρυμα παραμένει πάντοτε ανοιχτό και φιλόξενο απέναντι σε κάθε ανερχόμενο δημιουργό, δίνοντάς του τη δυνατότητα να παρουσιάσει τη δουλειά του σε έναν χώρο τέχνης και πολιτισμού, αναγνωρισμένου κύρους και με πλούσια καλλιτεχνική ιστορία.
Η έκθεση είναι ανοιχτή στο κοινό καθημερινά και Σαββατοκύριακα 18.00-22.00.
Λίγα λόγια για τη Gallery Art Number 23 Ξεκίνησε από μια ουσιαστική ανάγκη που έχουν πολλοί ανερχόμενοι καλλιτέχνες να βρουν χώρο να παρουσιάσουν τη δουλειά τους. Ιδρύθηκε στο Λονδίνο το 2015 από τον επιμελητή και εικαστικό, Κωνσταντίνο Αντζουλάτο, και αποτελεί ένα συλλογικό εγχείρημα που δημιουργήθηκε και διευθύνεται από καλλιτέχνες και δημιουργούς από όλο τον κόσμο. Η γκαλερί έχει επιμεληθεί έναν μεγάλο αριθμό εκθέσεων και τα projects της έχουν φιλοξενήσει έργα χιλιάδων καλλιτεχνών. Οι ανερχόμενοι καλλιτέχνες, οι φοιτητές τέχνης και όσοι/όσες δημιουργούν χωρίς ακαδημαϊκά προσόντα είναι πάντα ευπρόσδεκτοι να συμμετέχουν και να παρουσιάζουν τη δουλειά τους, όπως και οι καλλιτέχνες με ακαδημαϊκές σπουδές και επαγγελματική εμπειρία στον χώρο της τέχνης.
Προηγούμενα projects της Art. Number 23 παρουσιάστηκαν σε μεγάλες πόλεις σε όλο τον κόσμο, όπως η Νέα Υόρκη και η Φιλαδέλφεια, η Μόσχα, το Βερολίνο, η Βαρκελώνη, η Βιέννη και το Ζάλτσμπουργκ, το Άμστερνταμ, η Ρώμη, η Κωνσταντινούπολη, το Τόκιο.

Χαρτογραφήματα δήμου Ζωγράφου
2026-03-11 19:00 - 21:00 | Μουσείο Μαρίκα Κοτοπούλη Ζωγράφου, Αλέκου Παναγούλη 17, Ζωγράφου, Αττική, Greece
Χαρτογραφήματα δήμου Ζωγράφου συνεχίζονται και για τους μήνες Ιανουάριο έως Μάρτιο 2026. Ένας νέος κύκλος του επιτυχημένου θεσμού «Χαρτογραφήματα», με παρουσιάσεις βιβλίων και ανοιχτές συζητήσεις, ξεκινά στην πόλη μας και θα διαρκέσει από τον Ιανουάριο έως και τον Μάρτιο του 2026.
Τα «Χαρτογραφήματα» αποτελούν πρωτοβουλία που συνδέεται άμεσα με τη λειτουργία της Δημοτικής Βιβλιοθήκης Ζωγράφου, η οποία λειτουργεί πλέον για το κοινό με διευρυμένο ωράριο: Δευτέρα έως Πέμπτη 08:00 – 19:00 και Παρασκευή 08:00 – 16:00.
Οι παρουσιάσεις θα πραγματοποιηθούν στη Βίλα Μ. Κοτοπούλη και στη Βίλα Ζωγράφου. Η είσοδος σε όλες τις εκδηλώσεις είναι ελεύθερη.
Πατήστε ΕΔΩ για να δείτε το πλήρες πρόγραμμα.
Tετάρτη 11 Μαρτίου – ΜΟΥΣΕΙΟ «ΜΑΡΙΚΑ ΚΟΤΟΠΟΥΛΗ», ώρα 19:00
Κατερίνα Στυψανέλλη, «Εκ βαθέων» εκδ. ΑΩ, 2025

Γυναίκες ρεμπέτισσες στη Νίκαια
2026-03-11 19:00 - 21:00 | Δημαρχείο Νίκαιας, Παναγή Τσαλδάρη 10, Νίκαια, Αττική, Greece
Με αφορμή την Παγκόσμια Ημέρα της Γυναίκας, η Διεύθυνση Κοινωνικής Προστασίας, Ισότητας και Τρίτης Ηλικίας, Τμήμα Α, Β ΚΑΠΗ Δήμου Νίκαιας-Αγίου Ιωάννη Ρέντη, διοργανώνει την εκδήλωση «Γυναίκες ρεμπέτισσες», αφιερωμένη σε σπουδαίες μορφές του ρεμπέτικου, όπως η Μαρίκα Νίνου και η Αγγέλα Παπάζογλου, που με τη φωνή και την παρουσία τους σημάδεψαν μια ολόκληρη εποχή.
Η εκδήλωση θα πραγματοποιηθεί την Τετάρτη 11 Μαρτίου και ώρα 7.00 μ.μ., στην Αίθουσα Εκδηλώσεων του Δημαρχείου Νίκαιας ( Π. Τσαλδάρη 10, α όροφος).
Μέσα από μουσική, χορό και δρώμενα, θα αναδειχθεί η συμβολή των γυναικών στο ρεμπέτικο τραγούδι και η δύναμη της γυναικείας έκφρασης σε δύσκολες κοινωνικές συνθήκες.
Συμμετέχουν οι :
• Επιτροπή Ισότητας Δήμου Νίκαιας, Αγ. Ι. Ρέντη
• Ομάδα ευρωπαϊκών χορών των ΚΑΠΗ Δήμου Νίκαιας- Αγίου Ιωάννη Ρέντη, με την επιμέλεια της χοροδιδασκάλου Άννας Βασιλειάδου
• Λαϊκή Ορχήστρα του Δημοτικού Ωδείου Νίκαιας, με μαέστρο τον Γιάννη Λαμπράκη
• Ομάδα μελών των ΚΑΠΗ Δήμου Νίκαιας-Αγίου Ιωάννη Ρέντη με δρώμενα
Η είσοδος είναι ελεύθερη για το κοινό.

Παρουσίαση Οι Δωσίλογοι στη Νέα Ιωνία
2026-03-11 19:00 - 21:00 | Συνεδριακό Κέντρο Νέας Ιωνίας, Πατριάρχου Ιωακείμ 4, Νέα Ιωνία, Αττική, Greece
“Οι Δωσίλογοι” του Μενέλαου Χαραλαμπίδη παρουσιάζονται από το Δήμο Νέας Ιωνίας την Τετάρτη 11 Μαρτίου 2026, στις 7 μ.μ, στο Συνεδριακό Κέντρο Δήμου Νέας Ιωνίας (Πατριάρχου Ιωακείμ 4). Μια σημαντική συζήτηση για μια από τις πιο σύνθετες και σκοτεινές πτυχές της Κατοχής.
Ο Δήμος Νέας Ιωνίας και οι εκδόσεις Αλεξάνδρεια παρουσιάζουν το βιβλίο του ιστορικού Μενέλαου Χαραλαμπίδη «Οι Δωσίλογοι – Ένοπλη, πολιτική και οικονομική συνεργασία στα χρόνια της Κατοχής».
Η ιστορία της Κατοχής δεν γράφτηκε μόνο από την Αντίσταση.
Γράφτηκε και από εκείνους που συνεργάστηκαν με τους κατακτητές.
Ο ιστορικός με το βιβλίο του ανοίγει μια σημαντική συζήτηση για μια από τις πιο σκοτεινές πτυχές της δεκαετίας του 1940.
Η εκδήλωση πραγματοποιείται στο πλαίσιο των εκδηλώσεων Μνήμης για την επέτειο του Μπλόκου της Καλογρέζας. Μετά την ομιλία θα ακολουθήσει ανοιχτή συζήτηση με το κοινό.

12 εικόνες καθυπόταξης στο Ίδρυμα Μιχάλης Κακογιάννης
2026-03-11 19:30 - 21:30 | Ίδρυμα Μιχάλη Κακογιάννη, Πειραιώς 206, Ταύρος, Αττική, 17778, Greece
12 εικόνες καθυπόταξης του Λεχ Μαγιέφσκι
Στο Ίδρυμα Μιχάλης Κακογιάννης στις 11/3/2026 στις 19.30
Μια ξεχωριστή κινηματογραφική προβολή του έργου του κορυφαίου δημιουργού Λεχ Μαγιέφσκι παρουσιάζουν η Πρεσβεία της Πολωνικής Δημοκρατίας στην Αθήνα σε συνεργασία με το Ίδρυμα Μιχάλης Κακογιάννης.
Στην ταινία του, ο Λεχ Μαγιέφσκι ανοίγει μπροστά μας τον κόσμο του Γιάτσεκ Μαλτσέφσκι, ενός Πολωνού συμβολιστή ζωγράφου, ο οποίος στις αρχές του 20ού αιώνα, ζωγράφισε την Πολωνία – μια χώρα που δεν υπήρχε στους χάρτες εκείνης την εποχής. Το έδαφός της ήταν μοιρασμένο μεταξύ Ρωσίας, Αυστροουγγαρίας και Πρωσίας. Εξερευνώντας την αστείρευτη φαντασία του ζωγράφου, σε έναν οπτικό διάλογο χωρίς λόγια, ο Μαγιέφσκι δημιουργεί το δικό του όραμα για την πολωνική ιστορία των τελευταίων δύο αιώνων. Οι μορφές από τους καμβάδες του Μαλτσέφσκι πορεύονται μέσα από διαδοχικές δεκαετίες της ιστορίας, άλλοτε πολεμώντας και άλλοτε δραπετεύοντας από διαδοχικούς κατακτητές. Γίνονται νομάδες που διασχίζουν τη Σιβηρία και τους απέραντους αγρούς για να φτάσουν τελικά σε μια σύγχρονη, αστικοποιημένη πραγματικότητα, βυθισμένη στην απαθή κατανάλωση.
Σενάριο και σκηνοθεσία – Lech Majewski
Φωτογραφία – Paweł Tybora, Lech Majewski
Σκηνικά – Ewa Kochańska, Lech Majewski
Μοντάζ – Norbert Rudzik, Eliot Ems
Παίζουν – Jarosław Ulman, Maria Błęka, Paulina Michalska, Mateusz Bujoczek, Oskar Bielat
Παραγωγή – Angelus Silesus
Διάρκεια: 90 λεπτά
Ημερομηνία: 11.03.2026, ώρα: 19:30
Ίδρυμα Μιχάλης Κακογιάννης (Πειραιώς 206, Ταύρος)
Είσοδος ελεύθερη

Μεσολόγγι 1826 Σμύρνη 1922 στην Εστία Νέας Σμύρνης
2026-03-11 19:30 - 21:30 | Εστία Νέας Σμύρνης, Κωνσταντίνου Παλαιολόγου 1, Νέα Σμύρνη, Αττική, 17121, Greece
Ο Πολιτιστικός Σύλλογος «Φοίνικας» έχει την τιμή να σας προσκαλέσει στην επετειακή εκδήλωση: «Μεσολόγγι 1826 – Σμύρνη 1922» Δύο ιστορικά ορόσημα θυσίας και αξιοπρέπειας Η εκδήλωση πραγματοποιείται στο πλαίσιο της συμπλήρωσης 200 ετών από την Έξοδο του Μεσολογγίου (1826–2026) και αποτελεί αφιέρωμα μνήμης στα γεγονότα του Μεσολογγίου και της Σμύρνης, δύο κορυφαίες στιγμές της νεότερης ελληνικής ιστορίας που σφράγισαν τη συλλογική μας ταυτότητα.
Προλογίζει η Γραμματέας του Συλλόγου, κα Εύη Ποζίδου.
Ομιλητές:
Νόρα Γαλανόπουλου
Κλαίρη Δεληγιάννη
Νίκος Δεμερτζής
Ανθή Τσαγκαράκη
Κάρολος Μωραΐτης, δημοσιογράφος – συγγραφέας
Η εκδήλωση θα πλαισιωθεί μουσικά με παραδοσιακά τραγούδια από τον Άγγελο Θεοδωράκη (με έργα του Μίκη Θεοδωράκη) καθώς και από τη νεανική μπάντα «Κλείσε τα Φώτα», η οποία διακρίθηκε στο Youth Festival του Δήμου Νέας Σμύρνης.
Την επιμέλεια και τον συντονισμό της εκδήλωσης έχει η κα Φωφώ Φωτεινοπούλου, Εκπαιδευτικός και Πρόεδρος του Συλλόγου.
ΕΙΣΟΔΟΣ ΕΛΕΥΘΕΡΗ
Παρακολουθήστε την εκδήλωση Live Streaming: https://new.diavlos.grnet.gr/el/room/6019/event/7665

Ημέρα της Γυναίκας στην Αγία Παρασκευή
2026-03-11 19:30 - 21:30 | Δημοτική Βιβλιοθήκη Αγίας Παρασκευής Μουσείο Αλέκου Κοντόπουλου, Αλ. Κοντόπουλου 13, Αγία Παρασκευή, Αττική, Greece
Ημέρα της Γυναίκας στην Αγία Παρασκευή
Η 8η Μαρτίου αποτελεί ημέρα μνήμης και αναγνώρισης των ιστορικών αγώνων των γυναικών, αλλά και αφετηρία ουσιαστικού διαλόγου για τις σύγχρονες διεκδικήσεις γύρω από τα δικαιώματα, την ισότητα, τη θεσμική εκπροσώπηση και την εξάλειψη των έμφυλων διακρίσεων. Ο Δήμος Αγίας Παρασκευής, με αφορμή την Παγκόσμια Ημέρα της Γυναίκας, τιμά τη διαδρομή, τους αγώνες και τη διαρκή συμβολή των γυναικών στην κοινωνία, μέσα από ένα πολυθεματικό πρόγραμμα δράσεων.
Σε συνδιοργάνωση με το Κέντρο Γυναίκας, την Κινηματογραφική Λέσχη Αγίας Παρασκευής, το Λύκειο Ελληνίδων – Περιφερειακό Τμήμα Χορού Αγίας Παρασκευής, τη Δημοτική Επιτροπή Ισότητας και τα Εργαστήρια Τέχνης, παρουσιάζεται μια σειρά εκδηλώσεων που προβάλλουν τη δημιουργία και την ενδυνάμωση, ενώ παράλληλα αναδεικνύουν τις διεκδικήσεις για ουσιαστική ισότητα, προστασία από κάθε μορφή βίας και διακρίσεων και ισότιμη συμμετοχή στη δημόσια και κοινωνική ζωή.
Ο Δήμαρχος Αγίας Παρασκευής Γιάννης Μυλωνάκης δήλωσε: «Η Παγκόσμια Ημέρα της Γυναίκας αποτελεί μια ουσιαστική υπενθύμιση ότι η ισότητα δεν είναι δεδομένη, αλλά διαρκής διεκδίκηση και συλλογική ευθύνη. Ευχαριστώ θερμά όλους τους φορείς που συνδιοργανώνουν τις εκδηλώσεις, καθώς και όλους όσοι συμμετέχουν και συμβάλλουν στην επιτυχία αυτής της σημαντικής πρωτοβουλίας του Δήμου».
Τετάρτη 11 Μαρτίου 2026
Δημοτική Βιβλιοθήκη Αγίας Παρασκευής – Μουσείο Αλέκου Κοντόπουλου (Αναγνωστήριο)
Κοντοπούλου 13
19:30 – Διάλεξη
«Οι Ανυποψίαστες Φεμινίστριες: Τζέιν Όστεν – Αδελφές Μπροντέ.
Η γέννηση της γυναικείας φωνής πριν από τον φεμινισμό»
Από το Λύκειο των Ελληνίδων – Περιφερειακό Τμήμα Χορού Αγίας Παρασκευής
Μια επιστροφή στα κείμενα της Τζέιν Όστεν και των αδελφών Μπροντέ, ως προσπάθεια κατανόησης του πώς η γυναικεία φωνή πέρασε από τη μυθοπλασία στον δημόσιο λόγο.
Ομιλήτρια:
Μαρία Πετρέα – Φιλόλογος, Δημοσιογράφος

Από το Α έως το Ω Ακαδημία για Γονείς
2026-03-11 20:00 - 22:00 | Αττική
Από το Α έως το Ω: μία Ακαδημία για Γονείς
Το πρόγραμμα πραγματοποιείται για 11η συνεχή χρονιά από τη Μονάδα Εφηβικής Υγείας της Β’ Παιδιατρικής Κλινικής του Πανεπιστημίου Αθηνών, Νοσοκομείο Παίδων «Π & Α Κυριακού» και την Ελληνική Εταιρεία Εφηβικής Ιατρικής (Ε.Ε.Ε.Ι.) και περιλαμβάνει διαδραστικές παρουσιάσεις θεμάτων για γονείς τη δεύτερη ή τρίτη Τετάρτη κάθε μήνα και ώρα 18:15 – 20:00 από Ιανουάριο έως το Μάιο. Στην Ακαδημία για Γονείς παρουσιάζονται από εξειδικευμένους επιστήμονες θέματα σχετικά με την υγεία, την ανάπτυξη και τη συμπεριφορά παιδιών και εφήβων, τις σχέσεις στην οικογένεια και το σχολείο κ.λπ. Το πρόγραμμα τελεί υπό την Αιγίδα του ΕΔΔΥΠΠΥ.
Η 3η συνάντηση της Ακαδημίας Γονέων για φέτος, θα πραγματοποιηθεί την Τετάρτη 11 Μαρτίου 2026 στις 18:15-20:00 με θέμα: «Διατροφικές ανάγκες και συστάσεις για τα παιδιά και τους εφήβους, διατροφικές παρεκτροπές »
Άννα Παρδάλη Παιδίατρος MSc – Επιστ. Συνεργάτις ΠΜΣ «Στρατηγικές Αναπτυξιακής και Εφηβικής Υγείας» Ιατρική Σχολή Εθνικού και Καποδιστριακού Πανεπιστημίου Αθηνών (ΕΚΠΑ)
Επιμέλεια-Συντονισμός Άρτεμις Κ. Τσίτσικα Καθηγήτρια Εθνική Εκπρόσωπος UNESCO Έδρας για την Παγκόσμια Υγεία & Εκπαίδευση Αναπλ. Καθηγήτρια Παιδιατρικής-Εφηβικής Ιατρικής ΕΚΠΑ Επιστ. Υπεύθυνος Μονάδας Εφηβικής Υγείας (Μ.Ε.Υ.) Β΄ Παιδιατρική Κλινική ΕΚΠΑ – Νοσοκομείο Παίδων “Π. & Α. Κυριακού” Διευθύντρια ΠΜΣ «Στρ. Αναπτυξιακής και Εφηβικής Υγείας» Πρόεδρος Ελληνικής Εταιρείας Εφηβικής Ιατρικής (ΕΕΕΙ)/UNESCO LoI
Για την 3η συνάντηση του 11ου Κύκλου της Ακαδημίας Γονέων μπορείτε να ακολουθήσετε το παρακάτω link για την προεγγραφή και την παρακολούθηση:
https://us06web.zoom.us/webinar/register/WN_ewBRbexSbuNdalAIUMpUQ

Για τρεις με έργα για δύο βιολιά και πιάνο
2026-03-11 20:30 - 22:30 | Αίθουσα συναυλιών Φίλιππος Νάκας, Ιπποκράτους 41, Αθήνα, Αττική, Greece
“Για τρεις!” με έργα για δύο βιολιά και πιάνο
N. Οικονομίδου – Ν. Λιούτα – Ε. Μπουτιέρη
“Για τρεις!” με έργα για δύο βιολιά και πιάνο από την εποχή μπαρόκ μέχρι σήμερα. Η χρόνια φιλία και συνεργασία, η αμοιβαία αγάπη και εκτίμηση, καθώς και το κοινό όραμα, ώθησαν τις τρεις καλλιτέχνιδες να συμπράξουν στη σκηνή της Αίθουσας Συναυλιών Φίλιππος Νάκας την Τετάρτη 11 Μαρτίου με σκοπό μία απολαυστική βραδιά με έργα για δύο βιολιά και πιάνο από την εποχή μπαρόκ μέχρι σήμερα. Στόχος η ποικιλία χρωμάτων και συναισθημάτων!
Νεφέλη Λιούτα και Νέλλη Οικονομίδου, βιολί
Ελίνα Μπουτιέρη, πιάνο
Μεταξύ άλλων θα ακουστούν έργα Händel, Tartini, Shostakovich και Ευάγγελου Κοκκόρη.
ΤΕΤΑΡΤΗ 11 ΜΑΡΤΙΟΥ 2026 | ΩΡΑ 20:30
ΕΙΣΟΔΟΣ ΕΛΕΥΘΕΡΗ
ΑΙΘΟΥΣΑ ΣΥΝΑΥΛΙΩΝ ΦΙΛΙΠΠΟΣ ΝΑΚΑΣ | ΙΠΠΟΚΡΑΤΟΥΣ 41 ΑΘΗΝΑ | ΤΗΛ.: 2103634000

Συνέδριο για την Ισότητα των Φύλων στο Περιστέρι
2026-03-12 09:30 - 17:00, 2026-03-13 09:30 - 17:00 | Δημαρχείο Περιστερίου, πλατεία Δημοκρατίας, Περιστέρι, Αττική, Greece
Διεθνές Συνέδριο στο Περιστέρι για την Ισότητα των Φύλων και την ενσωμάτωση της διάστασης του φύλου στις δημόσιες πολιτικές
Ο Δήμος Περιστερίου και ο Δήμος Παλαιού Φαλήρου, σε συνεργασία με το Υπουργείο Κοινωνικής Συνοχής και Οικογένειας και τη Γενική Γραμματεία Ισότητας και Ανθρωπίνων Δικαιωμάτων, συνδιοργανώνουν διήμερο συνέδριο με θέμα την προώθηση της ισότητας των φύλων και την ενσωμάτωση της διάστασης του φύλου στον σχεδιασμό δημόσιων πολιτικών και προϋπολογισμών.
Το συνέδριο θα πραγματοποιηθεί στις 12 και 13 Μαρτίου 2026, στο Συνεδριακό – Πολιτιστικό Κέντρο του Δημαρχιακού Μεγάρου Περιστερίου (στάση Μετρό «Περιστέρι»), με ώρα έναρξης 09:30, ενώ η είσοδος είναι ελεύθερη για το κοινό.
Η διοργάνωση εντάσσεται στο πλαίσιο του ευρωπαϊκού έργου Gender Flagship – “Gender Mainstreaming in Public Policy and Budgeting”, το οποίο στοχεύει στην ενίσχυση της ενσωμάτωσης της διάστασης του φύλου στον σχεδιασμό δημόσιων πολιτικών και προϋπολογισμών.
Η Αντιδήμαρχος Κοινωνικής Πολιτικής, Παιδείας, Ισότητας και ΚΕΠ του Δήμου Περιστερίου, κα Μαίρη Τσιώτα – Μάρκου, επισημαίνει ότι «η προώθηση της ισότητας των φύλων και η ενσωμάτωσή της στις δημόσιες πολιτικές αποτελεί βασική προϋπόθεση για μια σύγχρονη και δίκαιη κοινωνία, όπου όλοι οι πολίτες έχουν ίσες ευκαιρίες συμμετοχής και ανάπτυξης».
Κατά τη διάρκεια του συνεδρίου θα παρουσιαστούν καλές πρακτικές από την Ελλάδα και το εξωτερικό, ενώ θα αναδειχθεί ο ρόλος της δημόσιας διοίκησης και της Τοπικής Αυτοδιοίκησης στην εφαρμογή πολιτικών που προάγουν την ισότητα των φύλων και την κοινωνική συνοχή.
Το έργο Gender Flagship χρηματοδοτείται από την Ευρωπαϊκή Ένωση μέσω του Μέσου Τεχνικής Υποστήριξης και υλοποιείται από τον οργανισμό Expertise France, σε συνεργασία με την Ευρωπαϊκή Επιτροπή.

Δημοτικό Πανεπιστημίο Αγίας Παρασκευής
2026-03-12 17:00 - 19:00 | 1ο ΓΕΛ Αγίας Παρασκευής, Νεαπόλεως 5, Αγία Παρασκευή, Αττική
Πρόγραμμα Δημοτικού Πανεπιστημίου Αγίας Παρασκευής για το πρώτο τρίμηνο του 2026. Το ΔΑΠΑΠ επιστρέφει και για το 2026 Από την Τρίτη 13 Ιανουαρίου ξεκινούν ξανά τα μαθήματα του Δημοτικού Ανοικτού Πανεπιστημίου Αγίας Παρασκευής, με ένα πλούσιο πρόγραμμα διαλέξεων και θεματικών ενοτήτων, ανοιχτό σε όλους τους πολίτες.
Πατήστε ΕΔΩ για να δείτε το πλήρες πρόγραμμα
ΠΕΜΠΤΗ, 12 ΜΑΡΤΙΟΥ 2026
⏰ 5:00–6:00 μμ
Πάνος Τσακλόγλου, Οικονομολόγος. Καθηγητής του Οικονομικού Πανεπιστημίου Αθηνών.
Θέμα: Δημογραφική γήρανση και συνταξιοδοτικά συστήματα. Ελλάδα και Ευρωπαϊκή, Ένωση.
⏰ 6:00–7:00 μμ
Κατερίνα Καπετανάκη, Περιβαλλοντολόγος MSc. Ειδική Σύμβουλος του Δήμαρχου Αγίας Παρασκευής.-
Γιάννης Σιδέρης, Περιβαλλοντολόγος MSc.Πρώην Αντιδήμαρχος περιβάλλοντος Αγίας Παρασκευής
Θέμα : Βιώσιμη διαχείρηση αποβλήτων στο σπίτι.

Ο γονεϊκός ρόλος στη διαχείριση συγκρούσεων στο Αιγάλεω
2026-03-12 18:00 - 20:00 | Κέντρο Πρόληψης «Άρηξις» Αιγάλεω, Σμύρνης 28, Αιγάλεω, Αττική, 12242, Greece
Ο γονεϊκός ρόλος στη διαχείριση συγκρούσεων
Η οικογένεια αποτελεί ένα μικροσύστημα της κοινωνίας, μέσα στο οποίο τα μέλη της συνδέονται με συναισθηματικούς δεσμούς, αλληλεπιδρούν και επηρεάζουν το ένα το άλλο. Ταυτόχρονα, είναι ένα ζωντανό σύστημα που αποτελείται από διαφορετικές προσωπικότητες και χαρακτήρες, γεγονός που καθιστά τις συγκρούσεις φυσιολογικό και αναμενόμενο μέρος της οικογενειακής ζωής. Όταν όμως αυτές αναγνωρίζονται και αντιμετωπίζονται με σεβασμό και διάθεση κατανόησης, μπορούν να αποτελέσουν ευκαιρία για ανάπτυξη, επικοινωνία και βαθύτερη σύνδεση μεταξύ των μελών της οικογένειας.
Στο πλαίσιο ενδυνάμωσης και στήριξης των γονέων, το Τμήμα Παιδείας του Δήμου Αιγάλεω, σε συνεργασία με το Κέντρο Πρόληψης των Εξαρτήσεων & Προαγωγής της Ψυχοκοινωνικής Υγείας “Άρηξις” και την Ένωση Γονέων και Κηδεμόνων Αιγάλεω, διοργανώνει ομάδες γονέων με θέμα: «Ο γονεϊκός ρόλος στη διαχείριση συγκρούσεων και στη διαμόρφωση οικογενειακής συνοχής». Η δράση αυτή έρχεται σε συνέχεια της ιδιαίτερα επιτυχημένης προηγούμενης πρωτοβουλίας για τη στήριξη των γονέων, επιβεβαιώνοντας τη σταθερή δέσμευση του Δήμου Αιγάλεω στην ενδυνάμωση της οικογένειας και τη δημιουργία θετικών προτύπων επικοινωνίας.
Οι ομάδες γονέων στοχεύουν στην ανάδειξη τρόπων λειτουργικής διαχείρισης των συγκρούσεων μέσα στην οικογένεια και στην ενίσχυση σχέσεων βασισμένων στην ειλικρίνεια, τον σεβασμό και την αποδοχή. Με την ολοκλήρωση των συναντήσεων, οι γονείς θα έχουν τη δυνατότητα:
• Να κατανοούν τα αίτια μιας σύγκρουσης
• Να εφαρμόζουν τρόπους αποτελεσματικής επικοινωνίας
• Να αναγνωρίζουν τα συναισθήματα που αναδύονται σε μια σύγκρουση
• Να αξιοποιούν τεχνικές εκτόνωσης και αποφόρτισης
Οι συναντήσεις θα πραγματοποιηθούν στον χώρο του Κέντρου Πρόληψης «Άρηξις» (Σμύρνης 28, Αιγάλεω, 2ος όροφος).
Πρόγραμμα Συναντήσεων
Α. Ομάδα Γονέων με Παιδιά στην Πρωτοβάθμια Εκπαίδευση
Τέσσερις δίωρες συναντήσεις, κάθε Τετάρτη (17:30–19:30):
12/11/2025
19/11/2025
03/12/2025
10/12/2025
Β. Ομάδα Γονέων με Παιδιά στη Δευτεροβάθμια Εκπαίδευση
Τέσσερις δίωρες συναντήσεις, κάθε Πέμπτη (18:00–20:00):
19/02/2026
26/02/2026
05/03/2026
12/03/2026
Πληροφορίες Συμμετοχής
Μέγιστος αριθμός συμμετεχόντων: 20 γονείς ανά ομάδα.
Δηλώσεις συμμετοχής στο τηλέφωνο: 210 5313243.
Η συμμετοχή είναι δωρεάν και θα τηρηθεί αυστηρή σειρά προτεραιότητας.
Συντονιστές Ομάδων
Τις ομάδες θα συντονίζουν εξειδικευμένοι επαγγελματίες του Κέντρου Πρόληψης:
• Λυμπέρη Πηνελόπη, Κοινωνική Λειτουργός, Επιστημονικά Υπεύθυνη του Κέντρου Πρόληψης
• Πρωτοψάλτη Κυπαρισσία, Κοινωνική Ανθρωπολόγος, Εκπαιδεύτρια Ενηλίκων (MEd)
• Ταβουλάρη Καλλιόπη, Ψυχολόγος, Στέλεχος Πρόληψης
Το Κέντρο Πρόληψης “Άρηξις” των Δήμων Αγίας Βαρβάρας, Αιγάλεω και Χαϊδαρίου, σε συνεργασία με τον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.) και την Περιφέρεια Αττικής, υλοποιεί προγράμματα και παρεμβάσεις πρόληψης με στόχο:
• Την προαγωγή της ψυχοκοινωνικής υγείας
• Την ανάπτυξη προσωπικών και κοινωνικών δεξιοτήτων
• Τη στήριξη των γονέων στον απαιτητικό τους ρόλο
Ο Δήμος Αιγάλεω, το Κέντρο Πρόληψης “Άρηξις” και η Ένωση Γονέων και Κηδεμόνων Αιγάλεω καλούν τους γονείς να συμμετάσχουν ενεργά, ενδυναμώνοντας τις οικογενειακές σχέσεις για ένα καλύτερο μέλλον!

Οι Συναντήσεις της Πέμπτης
2026-03-12 19:00 - 21:00 | Αττική
Παρουσίαση και συζήτηση γύρω από το έργο σύγχρονων Ελλήνων φωτογράφων με τον Πλάτωνα Ριβέλλη
Στις Συναντήσεις της Πέμπτης, ο Πλάτων Ριβέλλης επιλέγει και παρουσιάζει σύγχρονους Έλληνες φωτογράφους-μέλη του «Φωτογραφικού Κύκλου», αναλύει το καλλιτεχνικό έργο τους και συνομιλεί μαζί τους για τις θεματικές, τις προσεγγίσεις και τις επιλογές τους. Στη συνέχεια, το κοινό θέτει τα ερωτήματά του και μοιράζεται τις σκέψεις του για τις φωτογραφίες που προβλήθηκαν.
H παρουσίαση του μήνα πραγματοποιείται στις 12 Μαρτίου, ώρα 19:00 και εστιάζει στο έργο της Αγγελικής Φωτούχου, του Σπύρου Πολυτάρχου και της Φωτογραφικής Ομάδας Λυκείου Κονταριώτισσας Πιερίας (δάσκαλος Γιώργος Τούλης).
Οι παρουσιάσεις πραγματοποιούνται μέσω της πλατφόρμας Zoom.
Ελεύθερη παρακολούθηση για όλους με προεγγραφές.

Hollow Water στα Πετράλωνα
2026-03-12 19:00 - 21:00 | Κατάληψη πρώην ΠΙΚΠΑ Πετράλωνα, Τιμοδήμου και Αντωνιάδου, Αθήνα, Αττική, 11851, Greece
Στο πλαίσιο του Φεμινιστικού Καφενείου της Ανοιχτής Συνέλευσης Κατοίκων Πετραλώνων – Θησείου – Κουκακίου σας προσκαλούμε στην προβολή του ντοκιμαντέρ “Hollow Water”, διάρκειας 48λεπτών. Το ντοκιμαντέρ παρουσιάζει την κοινότητα των Ojibway στο Hollow Water (Καναδάς), η οποία, προκειμένου να αντιμετωπίσει περιστατικά σεξουαλικής κακοποίησης, θα εφαρμόσει ένα μοντέλο κοινοτικής δικαιοσύνης.
Θα ακολουθήσει Συζήτηση στο πλαίσιο της συλλογικής μας αναζήτησης και κουβέντας με θέμα: “Εργαλεία αντιμετώπισης έμφυλων περιστατικών εντός και εκτός κινηματικών διαδικασιών και πως χτίζουμε τις συλλογικές μας αντιστάσεις, στο πλαίσιο μιας ελευθεριακής δικαιοσύνης”.
Στον χώρο θα υπάρχει κουτί ελεύθερης οικονομικής ενίσχυσης επιζώσας. Σε κάθε εκδήλωση συλλέγουμε τρόφιμα, είδη σωματικής υγιεινής, καθαριστικά, για την Αυτοοργανωμένη Δομή Αλληλεγγύης “Ντουλάπι”, που λειτουργεί κάθε Δευτέρα, 7-9µµ.

Παρουσίαση Πώς μπορεί να καταρρεύσουν τα πάντα
2026-03-12 19:00 - 21:00 | Προσφυγικές Πολυκατοικίες Λεωφόρου Αλεξάνδρας Αθήνα, Αριστοτέλους Κούζη, Αθήνα, Αττική, 11522, Greece
Πώς μπορεί να καταρρεύσουν τα πάντα
“Η ουτοπία έχει αλλάξει στρατόπεδο, ουτοπιστές είναι αυτοί που πιστεύουν πως όλα μπορούν να συνεχιστούν όπως σήμερα ενώ οι ρεαλιστές είναι εκείνοι που ενεργούν στην κατεύθυνση της μετάβασης και στο χτίσιμο τοπικών ανθεκτικών κοινοτήτων”.
Με αφορμή το βιβλίο των Pablo Servigne και Raphael Stevens “Πώς μπορεί να καταρρεύσουν τα πάντα” συζητάμε για τις επιπτώσεις του θερμοβιομηχανικού πολιτισμού στο Σύστημα-Γη και τον κόσμο που βρισκόμαστε και για αυτόν που έρχεται…
Στηρίζουμε την Κοινότητα Κατειλημμένων Προσφυγικών, την Πέμπτη 12 Μαρτίου στις 19:00.
Κοινωνικό Κέντρο Κοινότητας Κατειλημμένων Προσφυγικών
Λεωφόρος Αλεξάνδρας 165 και Δέγλερη
(250μ. από σταθμό Μετρό ΑΜΠΕΛΟΚΗΠΟΙ)

Νύχτα της Φωτιάς στα Βριλήσσια
2026-03-12 20:00 - 22:00 | Πάρκο Μίκης Θεοδωράκης (πρώην ΤΥΠΕΤ) Βριλήσσια, Μπακογίαννη 38, Βριλήσσια, Αττική, 152 38, Greece
To Cine Δράση συνεχίζει τις προβολές του την Πέμπτη 12 Μαρτίου 2026, στις 8:15΄μμ, στο ΤΥΠΕΤ με την ταινία «Νύχτα της Φωτιάς», ντεμπούτο της έμπειρης ντοκιμαντερίστριας Tatiana Huezo. Δυνατό φιλμ που ισορροπεί μεταξύ σκληρότητας και λυρισμού, με απίστευτα όμορφη φωτογραφία και ερμηνείες που καθηλώνουν. Το σενάριο του είναι εμπνευσμένο από την πραγματικότητα και διηγείται απίθανες αλλά αληθινές ιστορίες που δεν βλέπουν εύκολα το φως της δημοσιότητας και προκαλούν απέραντη θλίψη για τα ανθρώπινα πεπραγμένα. Μια ταινία για τις οδυνηρές συνθήκες επιβίωσης των μανάδων και των θυγατέρων τους στο Μεξικό που μαστίζεται από τη διαφθορά, την καλλιέργεια και το εμπόριο ναρκωτικών που ξεχειλίζει από βία, θάνατο, τρόμο, πείνα, απελπισία, σεξισμό, αδικία.
Πέμπτη 12 Μαρτίου 2026, 8:15μμ στο ΤΥΠΕΤ (Υμηττού & Πλαταιών) από το Cine Δράση
Νύχτα της Φωτιάς/ Noche de Fuego / Prayers for the Stolen
Μεξικό, Γερμανία, Βραζιλία, Αργεντινή, Ελβετία, ΗΠΑ, Δραματική, 2021. Σκηνοθεσία: Tatiana Huezo. Σενάριο: Tatiana Huez, βασισμένο στο βιβλίο της Jennifer Clement. Πρωταγωνιστούν: Ana Cristina Ordóñez González, Marya Membreño, Mayra Batalla, Norma Pablo, Eileen Yáñez, Memo Villegas.
Είναι γνωστό από την ειδησεογραφία και το σινεμά ότι στο Μεξικό δρουν αδιανόητα βίαιες συμμορίες και καρτέλ που «ασχολούνται» με το εμπόριο ναρκωτικών και το trafficking. Τα μέλη τους είναι άνθρωποι αδίστακτοι, ταγμένοι να υπηρετήσουν όσο καλύτερα γίνεται το χρήμα που προκύπτει από τα ναρκωτικά και κάθε παράνομη εκμετάλλευση που αυξάνει το κέρδος, όπως η σωματεμπορία. Χωρίς τον παραμικρό ενδοιασμό, κλέβουν μικρά κορίτσια και μεγαλύτερες γυναίκες από τους δρόμους, τη δουλειά ή μέσα από τα σπίτια τους και στη συνέχεια τα τις μετατρέπουν σε σκλάβες των αφεντικών ή τις εξωθούν στην πορνεία. Σε αυτές τις μεξικάνικες φτωχογειτονιές τα κορίτσια είναι περιζήτητα. Αξίζουν ακόμη περισσότερο και από την παπαρούνα που καλλιεργείται στην περιοχή. Γιατί, όπως λένε οι ναρκέμποροι, «ένα γραμμάριο ηρωίνης θα το πουλήσεις μια φορά. Το κορμί μιας ανήλικης χιλιάδες». Οι τρεις ηρωίδες του φιλμ η Άνα και οι φίλες της Μαρία και Πάουλα ζουν σε μια φτωχογειτονιά της απομονωμένης περιοχής του Γκερέρο κοντά στα βουνά, η οποία ουσιαστικά έχει καταστραφεί από το καρτέλ που την κουμαντάρει. Μεγαλώνουν σε περιβάλλον που το σκιάζει ο πόλεμος και η ρατσιστική βία κάτω από τις απειλές των συμμοριτών. Η αλληλεγγύη ανάμεσα στους κατοίκους υπάρχει αλλά είναι περιστασιακή και αδύναμη να απαλύνει τις ανοιχτές πληγές από τη δράση των συμμοριών. Οι θεσμοί της πολιτείας, από την αστυνομία μέχρι τις συλλογικότητες, δεν εγγυώνται σε καμία περίπτωση την προστασία, ενώ ενίοτε χαρακτηρίζονται από τέτοιο επίπεδο διαφθοράς που τους μετατρέπει σε μέρος του προβλήματος. Δύσκολα μπορείς να τους εμπιστευτείς. Οι οικογενειακοί δεσμοί είναι διαβρωμένοι. Η ζωή των κατοίκων, ιδιαιτέρως των κοριτσιών είναι αφόρητη. Για τα αγόρια δεν υπάρχει πρόβλημα, συμβιβάζονται δουλεύοντας για τα καρτέλ. Πολλές μητέρες, απαγορεύουν στα κορίτσια τους να φοράνε γυναικεία ρούχα, να μακιγιάρονται, να έχουν μακριά μαλλιά και γενικά να χρησιμοποιούν οτιδήποτε μπορεί να αποκαλύψει την γυναικεία τους υπόσταση. Τις κοντοκουρεύουν ώστε να μοιάζουν με αγόρια για να ξεφύγουν από τους διώκτες τους. Σκάβουν χωμάτινους λάκκους για να εξαφανίζονται μέσα σε αυτούς όταν τα μαύρα SUV αυτοκίνητα ανηφορίζουν τον λόφο. Ο παραλογισμός της ιστορίας συμπληρώνεται από το γεγονός ότι πλήθος από αυτά τα τρυφερά πλάσματα που εξαναγκάζονται να γίνουν πόρνες, στην πορεία φυλακίζονται για αυτό το λόγο. Ορισμένες, όταν αποφυλακίζονται, παρανομούν με όποιο τρόπο σκεφτούν, με στόχο να επιστέψουν στη φυλακή, που θεωρείται το πιο ασφαλές μέρος για εκείνο το κομμάτι της χώρας τους. Η Άνα, η Μαρία και η Πάουλα καταπιέζονται σε αυτό το χωρίς ελπίδα περιβάλλον, όπου ο πόλεμος υπάρχει παντού. Θέλουν να αισθανθούν ελεύθερες και να ζήσουν με τον τρόπο που οι ίδιες θα επιλέξουν. Έτσι εισβάλλουν σε σπίτια εξαφανισμένων κοριτσιών και δοκιμάζουν τα ρούχα και το μακιγιάζ τους. Μάταια η μητέρα της επιπλήττει την ν Άνα που βάφει τα χείλια της αυξάνοντας τις πιθανότητες να απαχθεί.
Η ταινία της Tatiana Huezo, η οποία έχει γράψει και το σενάριο απέσπασε ειδική μνεία στο «Ένα Κάποιο Βλέμμα» του Φεστιβάλ Καννών, τη Χρυσή Αθηνά (πρώτο βραβείο) στο Διεθνές Φεστιβάλ Κινηματογράφου της Αθήνας Νύχτες Πρεμιέρας και άλλες διακρίσεις στα Φεστιβάλ του Σαν Σεμπαστιάν, του Σικάγο και αλλού. Είναι μια λυρική και ταυτόχρονα σκληρά ρεαλιστική ιστορία ενηλικίωσης, που χειρίζεται με ευαίσθητη ειλικρίνεια τις ηρωίδες, τα συναισθήματα και τα κοινωνικοπολιτικά της σχόλια. Αντλεί έμπνευση και στοιχεία από το βιβλίο «Prayers for the Stolen» της πολυβραβευμένης Μεξικανοαμερικανίδας συγγραφέα και ακτιβίστριας Jennifer Clement. Περιγράφει με στιλ ντοκιμαντέρ τις οδυνηρές συνθήκες επιβίωσης των μανάδων και των θυγατέρων τους στη λατινοαμερικανική αυτή χώρα. Αποφεύγει κραυγαλέα κυνηγητά, πυροβολισμούς ή επίδειξη δύναμης από γεροδεμένος μαφιόζους που αψηφούν τον κίνδυνο και παριστάνουν τους γοητευτικούς σκληρούς με ευαίσθητη καρδιά. Αντιπαραβάλλει τη φυσική ομορφιά του τοπίου με την αποκαρδιωτική πραγματικότητα αυτής της φτωχής επαρχίας. Διαχειρίζεται επιδέξια τις ανησυχίες των χαρακτήρων της. Η κάμερα της κρατάει το κακό εκτός κάδρου, κάνοντάς το να μοιάζει απειλητικότερο. Ό,τι συμβαίνει στη μεγάλη οθόνη επικεντρώνεται στα γεμάτα αγωνία πρόσωπα των μανάδων, στα αθόρυβα δάκρυα των κοριτσιών την ώρα που τους κόβουν τις κοτσίδες, στην απελπισία των εγκαταλελειμμένων από τους άνδρες τους γυναικών, στο γεμάτο θάρρος βλέμμα της νεαρής Άνα, που την παρακολουθούμε από μικρό κορίτσι να γίνεται έφηβη ελπίζοντας πως κάτι θα αλλάξει. Όλα τα υπόλοιπα υπονοούνται.
Η ενηλικίωση των κοριτσιών στις δύσκολες αυτές συνθήκες παρουσιάζεται με τρυφερότητα και αγάπη. Θύματα που πρέπει να έχουν κοντά μαλλιά, να θυμίζουν αγόρια. Μια σωματική παραμόρφωση για να γλυτώσουν από την σωματεμπορία. Και αναρωτιέται ο θεατής αν τελικά αυτή η παραμόρφωση είναι ασπίδα προστασίας. Και αν ενδεχόμενη διόρθωσή της μπορεί να έχει μη επιθυμητές παρενέργειες. Όπως και να είναι, εδώ έχουμε μια προσευχή για όσες κοπέλες έχουν απαχθεί. Για την ιστορική μνήμη. Για ανθρώπους που δεν πρέπει να ξεχαστούν ποτέ, έτσι όπως μας δείχνει το υπέροχο φινάλε. Κάθε εύκολος διδακτισμός απουσιάζει εντελώς από το φιλμ, ενώ η εντελώς προσωπική κινηματογραφική ματιά της σκηνοθέτη είναι ανθρωποκεντρική, επίτηδες ελλειπτική σε σχέση με τις πληροφορίες που δίνει, με τη βία που εσκεμμένα μένει πάντα εκτός κάδρου, με κάποιες «εκρήξεις» λυρισμού, ποτέ όμως στον βαθμό που το στιλ να επισκιάζει τη θεματική. Είναι φανερή η καθοδήγηση της Huezo στις ερμηνεύτριες και τους ερμηνευτές της στην κατεύθυνση της φυσικής λιτότητας, και της ρεαλιστικής απόδοσης ανθρώπινων χαρακτήρων που έχουν αναγκαστεί να προσαρμοστούν σε έναν τρόπο ζωής «στα άκρα». Οι νεαρές πρωταγωνίστριες, που υποδύονται τα κορίτσια σε διαφορετική ηλικία (παιδική και εφηβική) αποδίδουν όλες τις λεπτές αποχρώσεις που απαιτούνται από τους ρόλους τους. Ωστόσο, καρδιά του εγχειρήματος παραμένει η εξαιρετική Mayra Batalla, με ένα πορτρέτο άκρως ζωντανό, πολυδιάστατο και συγκινητικό που συνοψίζει άριστα και τη γυναικοκεντρική φιλοσοφία του φιλμ.

Cutting Through Rocks στα Προσφυγικά Αλεξάνδρας
2026-03-12 20:30 - 22:30 | Προσφυγικές Πολυκατοικίες Λεωφόρου Αλεξάνδρας Αθήνα, Αριστοτέλους Κούζη, Αθήνα, Αττική, 11522, Greece
Την Πέμπτη 12/3 στις 20:30 στο Κιόσκι των Προσφυγικών (Λ. Αλεξάνδρας & Κούζη) θα προβληθεί το ντοκιμαντέρ “Cutting Through Rocks”, σκηνοθετημένο απο τους Mohammad Reza Eyni & Sara Khaki το 2025. Η ταινία έχει διάρκεια 1 ώρα και 35 λεπτά και έχει αγγλικούς υπότιτλους. Η Δομή Σινεμά επίσης οργανώνει προβολές για παιδιά κάθε Σάββατο στις 19.00 στο Στέκι των Κατειλημμένων Προσφυγικών (Κούζη & Τριχωνίδος).
Η περιγραφή του ντοκιμαντέρ: Το «Cutting Through Rocks» είναι ένα ντοκιμαντέρ του 2025 σε σκηνοθεσία Sara Khaki και Mohammad Reza Eyni, το πρώτο μεγάλου μήκους ντοκιμαντέρ. Η ταινία ακολουθεί τη Sara Shahverdi, την πρώτη γυναίκα που εκλέχθηκε ποτέ στο συμβούλιο του απομακρυσμένου, βαθιά συντηρητικού ιρανικού χωριού της στο βορειοδυτικό Ιράν. Μια διαζευγμένη, πρώην μαία που οδηγεί μοτοσικλέτα και ένα από τα εννέα παιδιά, η Shahverdi είναι μια ριζοσπαστική φιγούρα σε μια πατριαρχική κοινωνία όπου τα κορίτσια συχνά παντρεύονται ως παιδιά και στερούνται εκπαίδευσης και δικαιωμάτων ιδιοκτησίας.
Το ντοκιμαντέρ είναι ένα δυνατό πορτρέτο του ατομικού θάρρους, του κόστους της αλλαγής και της σιωπηλής επανάστασης μιας γυναίκας που αψηφά μια άκαμπτη κοινωνική τάξη.
Συνέλευση Κατειλημμένων Προσφυγικών (ΣΥ.ΚΑ.ΠΡΟ)
Μail: sykapro_squat@riseup.net
Blog: sykaprosquat.noblogs.org
Instagram : @sykapro
Twitter: @Prosfygika
Documentary Projection “Cutting Through Rocks”
On Thursday 12/3 at 20:30 at the Kioski of Prosfygika (L. Alexandras & Kouzi) the documentary “Cutting Through Rocks” will be screened, directed by Mohammad Reza Eyni & Sara Khaki in 2025. The duration is 1 hour and 35 minutes and it has english subtitles. Furthermore, the Cinema Structure organizes movie screenings for children every Saturday at 19.00 at the Steki of Squatted Prosfygika (Kouzi & Trichonidos).
The description of the documentary: Cutting Through Rocks is a 2025 documentary film directed by Sara Khaki and Mohammad Reza Eyni in their feature debut. The film follows Sara Shahverdi, the first woman ever elected to the council of her remote, deeply conservative Iranian village in northwestern Iran. A divorced, motorcycle-riding former midwife and one of nine children, Shahverdi is a radical figure in a patriarchal society where girls are often married as children and denied education and property rights.
The documentary is a powerful portrait of individual courage, the cost of change, and the quiet revolution of one woman defying a rigid social order.
Assembly of Squatted Prosfygika (SY.KA.PRO.)
Μail: sykapro_squat@riseup.net
Blog: sykaprosquat.noblogs.org
Instagram: @sykapro
Twitter: @Prosfygika

Το τελευταίο σημείωμα στον Μπερντέ
2026-03-12 21:00 - 23:00 | Αυτοδιαχειριζόμενος κοινωνικός χώρος Μπερντές, Αράδου 55, Αθήνα, Αττική, Greece
Το τελευταίο σημείωμα
Την ερχόμενη Πέμπτη 12/3 στις 21:00, ο Σινέ-Μπερντές προβάλλει την ταινία «Το τελευταίο σημείωμα» (2017) του Παντελή Βούλγαρη.
Λίγα λόγια για την ταινία: Το Τελευταίο Σημείωμα βασίζεται στην εκτέλεση των 200 ελλήνων κομμουνιστών πολιτικών κρατουμένων στο Σκοπευτήριο Καισαριανής, ως αντίποινα για τον θάνατο του γερμανού υποστρατήγου Κρεχ από Έλληνες αντάρτες του ΕΛΑΣ, την Πρωτομαγιά του 1944.
Λίγα λόγια και για την ομάδα μας: Σε μια εποχή που η ακρίβεια καταπιέζει όλες τις πτυχές της ζωής μας, η επαφή με την τέχνη του κινηματογράφου αποτελεί πλέον ένα ακριβό χόμπι. Κόντρα σε λογικές κέρδους προτάσσουμε μια συλλογική εμπειρία θέασης χωρίς αντίτιμο. Κάθε Πέμπτη ο Μπερντές μετουσιώνεται σε ένα σινεμά από εμάς για εμάς. Με το πέρας της προβολής καθόμαστε και κουβεντιάζουμε, διότι όταν μοιραζόμαστε τα συναισθήματα και τις σκέψεις μας για μια ταινία δεν την ξεχνάμε ποτέ! Προσκαλούμε όσα μοιράζονται την ίδια αγάπη για την έβδομη τέχνη να συμμετέχουν ενεργά στην πραγματοποίηση των αυτοοργανωμένων προβολών, και να στηρίζουν τον χώρο με την παρουσία τους.
Η ταινία ξεκινάει στις 21:15. Μετά από κάθε προβολή ακολουθεί συζήτηση.
Πρόσβαση 220/221 (6η Ιλισίων)
Στον χώρο λειτουργεί κινηματικό βιβλιοπωλείο και δανειστική βιβλιοθήκη.
Σας περιμένουμε κάθε Πέμπτη στις 21:00

One Battle After Another στην Πετρούπολη
2026-03-12 21:00 - 23:00 | Κοινωνικός χώρος Βοτανικός Κήπος Πετρούπολη, Κεφαλληνίας 14, Πετρούπολη, Αττική, Greece
One Battle After Another
Ένας πρώην ριζοσπάστης, ο Bob Ferguson, ζει απομονωμένος με την κόρη του Willa, ώσπου το παρελθόν επιστρέφει βίαια μέσα από διώξεις, μυστικές οργανώσεις και εμμονικούς αντιπάλους. Tο One Battle After Another, ισορροπεί ανάμεσα στο χάος και την ακρίβεια. Από την πρώτη σκηνή γίνεται φανερό ότι γνωρίζει πώς να καθοδηγεί το βλέμμα του θεατή και να το εστιάζει σε καταστάσεις οριακές όπου τα πάντα ακροβατούν σε ένα λεπτό σκοινί ανάμεσα στη λύτρωση και στην απόλυτη καταστροφή. Η αφήγηση δείχνει σφιχτή και πειθαρχημένη, με καθαρό στόχο σε όσα θέλει να εκφράσει αλλά ταυτόχρονα αποδεικνύεται τόσο αναρχική που δεν μπορείς να προβλέψεις ούτε για μια στιγμή προς ποια κατεύθυνση θα καταλήξει στην επόμενη στροφή της πλοκής.
Ο Leonardo DiCaprio ενσαρκώνει τον Bob Ferguson με τρόπο που σπάνια έχει παρουσιαστεί στη φιλμογραφία του. Η ερμηνεία του κινείται με φυσικότητα ανάμεσα στο κωμικό και το συγκινητικό, παρουσιάζοντας έναν χαρακτήρα αδέξιο και τρυφερό, που συγκινεί τον θεατή όχι με θεαματικές πράξεις αλλά με τις μικρές ανθρώπινες στιγμές του.Από την άλλη μεριά έχουμε έναν τρομακτικό Sean Penn στον ρόλο του Steven Lockjaw, ενός αξιωματικού που έχει γαλουχηθεί μέσα στη βία και την τυφλή υπακοή, με το σώμα του να κουβαλά όλες αυτές τις παραμορφώσεις και τα τραύματα μιας ζωής υποταγμένης στα παραγγέλματα και στις εμμονές της εξουσίας. Δεν είναι απλώς ένας αντίπαλος, είναι η προσωποποίηση ενός συστήματος που συντηρείται με τρόμο και καταπίεση.
Με το One Battle After Another, ο Paul Thomas Anderson, πηγαίνει το μέσο πολλά βήματα μπροστά, υπενθυμίζοντας τι σημαίνει να δημιουργείς ιστορίες έξω από στενά πλαίσια, να απορρίπτεις κανόνες και να διεκδικείς απόλυτη ελευθερία. Με πειραματισμούς που δεν φοβούνται την αποτυχία και με αυτοπεποίθηση που αποπνέει κάτι βαθιά επαναστατικό, τόσο τεχνικά όσο και αφηγηματικά.
Πέμπτη 12 Μαρτίου (21:00)
Cine De Vot
Ε.Κ.Χ. Βοτανικός Κήπος
Κεφαλληνίας 14, Πετρούπολη

2ο Φεστιβάλ Υγείας για την Παιδική Παχυσαρκία στο Αιγάλεω
2026-03-13 16:00 - 20:00 | 2ο Δημοτικό Σχολείο Αιγάλεω Νίκος Γκάτσος, Καποδιστρίου 28, Αιγάλεω, Αττική, 12241, Greece
2ο Φεστιβάλ Υγείας για την Παιδική Παχυσαρκία στο Αιγάλεω
Ο Δήμος Αιγάλεω, σε συνεργασία με την Ερευνητική Ομάδα του Πανεπιστημίου Δυτικής Αττικής (ΠΑΔΑ), διοργανώνει το 2ο Φεστιβάλ Υγείας με τίτλο «Γνωριμία με τις Εργαλειοθήκες – Τροφή για Δράση», την Παρασκευή 13 Μαρτίου 2026, από τις 16:00 έως τις 20:00, στο 2ο Δημοτικό Σχολείο Αιγάλεω «Νίκος Γκάτσος».
Η δράση πραγματοποιείται στο πλαίσιο της Εθνικής Δράσης κατά της Παιδικής Παχυσαρκίας, η οποία υλοποιείται από το Υπουργείο Υγείας σε συνεργασία με τη UNICEF και σειρά εταίρων, μεταξύ των οποίων το Ινστιτούτο Κοινωνικής και Προληπτικής Ιατρικής (ΙΚΠΙ), στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0», με τη χρηματοδότηση της Ευρωπαϊκής Ένωσης – NextGenerationEU.
Η εκδήλωση απευθύνεται σε εκπαιδευτικούς, γονείς, κηδεμόνες και μαθητές και περιλαμβάνει εισηγήσεις από επιστήμονες του Πανεπιστημίου Δυτικής Αττικής, ενημερωτικές παρουσιάσεις και συζήτηση με το κοινό, με στόχο την ανάδειξη των δεδομένων και των προκλήσεων που σχετίζονται με την παιδική παχυσαρκία, καθώς και τη σημασία της ισορροπημένης διατροφής και της υιοθέτησης υγιεινών συνηθειών στην καθημερινότητα των παιδιών.
Παράλληλα, θα πραγματοποιηθούν βιωματικές δράσεις για τα παιδιά, βασισμένες σε τέσσερις βασικές συμπεριφορές που προάγουν την υγεία: την επαρκή κατανάλωση νερού, την υιοθέτηση πρωινού και υγιεινών ενδιάμεσων γευμάτων, την ενίσχυση της σωματικής δραστηριότητας και τη μείωση του χρόνου καθιστικής ζωής και ενασχόλησης με οθόνες.
Για την καλύτερη οργάνωση του Φεστιβάλ, παρακαλούνται οι ενδιαφερόμενοι να δηλώσουν τη συμμετοχή τους έως τις 9 Μαρτίου 2026, συμπληρώνοντας την ηλεκτρονική φόρμα στον παρακάτω σύνδεσμο:
https://docs.google.com/forms/d/e/1FAIpQLSeqEG6PCqVZf6B4n2o1K3K1bq6Y-b03NS931dJSOjZQJmabcQ/viewform
Θα τηρηθεί σειρά προτεραιότητας.
Η εκδήλωση θα υποστηρίζεται από την Ομάδα Α΄ Βοηθειών του Δήμου Αιγάλεω.

Η Μαχαιριά στην Πετρούπολη
2026-03-13 20:00 - 22:00 | Κινηματοθέατρο Πετρούπολις – Πνευματικό Κέντρο Πετρούπολης, Μπουμπουλίνας 59 & Αθ. Διάκου, Πετρούπολη, Αττική, 13231, Greece
Η Μαχαιριά
Γερμανία / Γαλλία / Ιταλία / Ολλανδία / Πολωνία / Καναδάς / Τουρκία (2014) | Διάρκεια: 138’ | Σκηνοθεσία: Φατίχ Ακίν
Ο Ναζαρέτ Μανουγκιάν, σιδηρουργός από το Μαρντίν, βιώνει τη φρίκη της Αρμενικής γενοκτονίας το 1915: χάνει την οικογένειά του και την ίδια του τη φωνή. Πιστεύοντας ότι οι δίδυμες κόρες του έχουν επιζήσει, ξεκινά μια μακρά και επίπονη αναζήτηση που τον οδηγεί από τη Μεσοποταμία μέχρι την Αβάνα και την Αμερική. Η ταινία συνδυάζει την ανθρώπινη αντοχή με την ιστορική μνήμη και μια επική περιπλάνηση ψυχής και σώματος.
Η “Μαχαιριά” είναι ένα δραματικό ιστορικό φιλμ του Φατίχ Ακίν που επιχειρεί να περιγράψει την οδύσσεια ενός άντρα μέσα από την τραγωδία, την επιβίωση και την ελπίδα. Ο Ακίν αναμετράται με δύσκολες ιστορικές στιγμές, δείχνοντας την δύναμη της ανθρώπινης θέλησης να ξαναβρεί τους αγαπημένους του και τη ζωή.
Είσοδος Ελεύθερη
Κινηματοθέατρο “Πετρούπολις” (Πνευματικό Κέντρο Πετρούπολης)
(Μπουμπουλίνας 59 & Αθ. Διάκου)

Το αγαπημένο μου γλυκό στον Βύρωνα
2026-03-13 20:00 - 22:00 | Κινηματογράφος Νέα Ελβετία, Ελβετίας 34 & Σεβαστείας, Βύρωνας, Αττική, Greece
Το αγαπημένο μου γλυκό στον Βύρωνα
Συνεχίζονται οι Κινηματογραφικές βραδιές του Δήμου Βύρωνα με το νέο κύκλο προβολών:«Νότες ωραίες, παράφορες» Εικόνες ελπίδας σε δίσεκτους καιρούς, την Παρασκευή 13.3.2026, με την προβολή της ταινίας Το αγαπημένο μου γλυκό.
Σκηνοθεσία: Μάριαμ Μογκαντάμ & Μπεχτάς Σαανέχα
Σενάριο: Μάριαμ Μογκαντάμ & Μπεχτάς Σαανέχα
Φωτογραφία: Μοχάμεντ Χαντίτι
Παίζουν: Λίλι Φαραντπούρ, Εσμάιλ Μεχράμπι
Ιράν, Γαλλία, Σουηδία, Γερμανία 2024,97΄
Στο ζοφερό καθεστώς του Ιράν, ένα σπιτικό γλυκό δημιουργεί μια αχτίδα φωτός στη μοναξιά δυο ηλικιωμένων.
Μάριαμ Μογκαντάμ & Μπεχτάς Σαανέχα ενδεικτική φιλμογραφία: Η μπαλάντα της λευκής αγελάδας.
Μετά την προβολή ακολουθεί συζήτηση με την Ειρήνη Σαρίογλου, Καλλιτεχνική Διευθύντρια του Διεθνούς Φεστιβάλ Ντοκιμαντέρ Καστελλορίζου Beyond Borders.
Παρασκευή 13.3.2026, 8.00 μ.μ.
Δημοτικός κινηματογράφος «Νέα Ελβετία», Νέας Ελβετίας 34 & Σεβαστείας
Είσοδος Ελεύθερη
Κοινωνική Προσφορά: Με αφορμή την προβολή της ταινίας συγκεντρώνουμε τρόφιμα μακράς διάρκειας, για την ενίσχυση των Κοινωνικών Δομών του Δήμου μας (Κοινωνικό Παντοπωλείο & Παροχή Συσσιτίου).

Λευκά Όρη στη Νέα Ιωνία
2026-03-13 20:00 - 22:00 | Κινηματογράφος Αστέρας Νέα Ιωνία, Ασκληπιού 4, Νέα Ιωνία, Αθήνα, 14231, Greece
Νέα προβολή από την Κινηματογραφική Λέσχη Ν. Ιωνίας «ΜΠΛΟΚΟ»!
Λευκά Όρη (2026)
Παρασκευή 13 Μαρτίου Ώρα 8.15 μ.μ.
Δημοτικός Κινηματογράφος Ν. Ιωνίας «ΑΣΤΕΡΑΣ» (Ασκληπιού 4)
Αγαπητοί φίλοι, με αφορμή την επέτειο από το ηρωικό Μπλόκο της Καλογρέζας, σας προσκαλούμε την Παρασκευή 13 Μαρτίου και ώρα 8.15 μ.μ. στον Δημοτικό Κινηματογράφο Ν. Ιωνίας «ΑΣΤΕΡΑΣ», στην προβολή της πρόσφατης συγκλονιστικής ταινίας-ντοκιμαντέρ «Λευκά Όρη» του Αλέξανδρου Παπαθανασίου. Μια συγκλονιστική κινηματογραφική μαρτυρία που φωτίζει πλευρές της ιστορίας του λαϊκού κινήματος και των αγώνων του λαού μας μέσα από τη ζωή και τη δράση ενός Κομμουνιστή.
Υπόθεση: Το ντοκιμαντέρ «Λευκά Ορη» θέτει στο επίκεντρό του τον αντιστασιακό, μαχητή του Δημοκρατικού Στρατού Ελλάδας, πολιτικό κρατούμενο για σχεδόν 20 χρόνια και συγγραφέα Λευτέρη Ηλιάκη (1924 – 2017).
Ο Αλέξανδρος Παπαθανασίου, που ζει και εργάζεται στο Λονδίνο, πηγαινοερχόταν επί σειρά ετών από την Αγγλία στην Κρήτη με στόχο να προλάβει να καταγράψει τη μαρτυρία του Λευτέρη Ηλιάκη – μαρτυρία στην οποία προσέδωσε έναν έντονα βιωματικό χαρακτήρα.
Η ταινία που προέκυψε, βασισμένη στη σχέση που σφυρηλατήθηκε μεταξύ των δύο ανδρών, αναδεικνύει τόσο την προσωπική διάσταση της διαδρομής του αντάρτη όσο και το ιστορικό και κοινωνικοπολιτικό πλαίσιο του τότε αλλά και του σήμερα.
Διακρίσεις: Η ταινία έχει προβληθεί σε πολλά Φεστιβάλ, ενώ διακρίθηκε στα Φεστιβάλ Χανίων (Ειδική Μνεία) και Ιεράπετρας (2οΒραβείο).
Επίσης απέσπασε το βραβείο κοινού (Audience Favorite) στο Workers Unite Film Festival στις ΗΠΑ.
Η προβολή είναι αφιερωμένη στη μνήμη των αγωνιστών της Αντίστασης και ιδιαίτερα στο ηρωικό Μπλόκο της Καλογρέζας, στην περιοχή μας. Μιας περιοχής που είναι ποτισμένη από το αίμα των ηρώων μας, στο μπλόκο της Καλογρέζας, τους προγόνους μας που έδωσαν τη ζωή τους για να ζήσουμε ελεύθεροι, που πολέμησαν τους Ναζί κατακτητές και τους ντόπιους συνεργάτες τους. Η μνήμη των αγωνιστών της Αντίστασης και των αγώνων που ακολούθησαν, όπως και η δράση των μαχητών του Δημοκρατικού Στρατού Ελλάδας, αποτελούν κομμάτια της ίδιας μεγάλης ιστορίας των αγώνων του λαού μας. Το Μπλόκο της Καλογρέζας αποτελεί μια από τις πιο ματωμένες στιγμές της ναζιστικής κατοχής στην περιοχή μας και ένα ζωντανό σύμβολο της θυσίας και της αντίστασης του λαού μας απέναντι στον φασισμό. Κρατάμε ζωντανή τη μνήμη των αγωνιστών που έπεσαν για την ελευθερία και την κοινωνική δικαιοσύνη, γιατί η ιστορία των λαϊκών αγώνων αποτελεί πολύτιμη παρακαταθήκη για τους αγώνες του σήμερα και του αύριο.
Η είσοδος είναι ελεύθερη. Σας περιμένουμε όλους!

Στο ψυγείο στη Νέα Σμύρνη
2026-03-13 20:00 - 22:00 | Εργατική Λέσχη Νέας Σμύρνης, Ελ. Βενιζέλου 12 & Αιγαίου, Νέα Σμύρνη, Αττική, Greece
Η θεατρική ομάδα LiberArte της Εργατικής Λέσχης Νέας Σμύρνης παρουσιάζει 13,14 και 15 Μαρτίου το έργο ΣΤΟ ΨΥΓΕΙΟ. Ένα «ψυγείο», ένας αδερφός, μια γυναίκα, λίγες κλοπές, το μπλοκ 15, ένα νάιν που δεν ακούστηκε και ένα τρένο…τυλιγμένα στη μισή κουβέρτα του Χαράλαμπου με φόντο την Κοκκινιά τον Αύγουστο του ’44. Ένας μονόλογος αφιερωμένος στο ανεξόφλητο χρέος μας προς το φασισμό!
Μια φωνή μέσα απ’ το ψυγείο βοά: ΠΟΤΕ ΠΙΑ ΠΟΛΕΜΟΣ! ΠΟΤΕ ΠΙΑ ΦΑΣΙΣΜΟΣ!
Συντελεστές Ερμηνεία: Πασχάλης Θεοφανούδης
Σκηνοθεσία: Δέσποινα Καρδογέρου
Κείμενο: Δήμητρα Νικολαΐδου
Τεχνική και ηθική υποστήριξη: Ομάδα LiberArte
Είσοδος πάντα ελεύθερη
